Is het instapmodel iMac voldoende voor basic gebruik? (tekstwerk, mail, internet) | Apps & Software | PCMweb.nl News - #VrouevanUS: ‘Waardigheid en respek vir alle...
#VrouevanUS: ‘Waardigheid en respek vir alle studente’
Outeur: Ilse Bigalke
​Respek en waardigheid.
Hierdie twee woorde duik gereeld op in ŉ onderhoud met die Fakulteit van Geneeskunde en Gesondheidswetenskappe (FGGW) se nuut aangestelde Bestuurder: Studentesake.
In haar nuwe pos sal me Khairoonisa Foflonker onder meer ten nouste met ondersteuningspersoneel, die FGGW-fakulteit en -leierskorps en die studenteleierskorps moet skakel om studente-ondersteuning te fasiliteer en bevorder. Haar loopbaan tot op hede het haar beslis vir hierdie taak toegerus.
“Die waardevolste les wat ek tot op hede geleer het, is om te luister sodat ek kan verstaan. Nie om mense te hoor sodat ek kan reageer nie. Veel gaan verlore wanneer idees voortydig geformuleer en uitgedruk word," verduidelik sy.
“Nog ŉ belangrike les wat ek geleer het, is om te verstaan dat mense met waardigheid en respek behandel moet word. Maar respek beteken verskillende goed vir verskillende mense en is dikwels kultuurgebonde. Dit is derhalwe die individu se verantwoordelikheid om die tyd te vind om ander te verstaan. Dít is hoe kollegialiteit gekweek word," sê Foflonker, wat ŉ meestersgraad in sosiologie het.
Volgens haar is haar belangstelling geprikkel deur postkoloniale teorie en die maatskaplike geregtigheidsbenadering wat deur diversiteitstudies, een van die spesialisgebiede in sosiologie, gebied word. “Uiteindelik het ek ŉ vakrigting gevind wat my in staat gestel het om asimmetriese gesagsverhoudinge te artikuleer en te ondersoek. Ek het in diversiteitstudies gespesialiseer en meer toegerus gevoel om ŉ krities betrokke, introspektiewe, aktiewe burger te word."
Foflonker se loopbaan het by die voormalige Instituut vir Interkulturele en Diversiteitstudies (iNCUDISA) aan die Universiteit van Kaapstad (UK) begin, waar sy twee navorsingsprojekte gekoördineer het: die Landelike Transformasieprojek, wat navorsing oor die diepte van transfomasie in klein, landelike Suid-Afrikaanse dorpies behels het, asook die Xenofobie- en Superdiversiteitsprojek, wat kwalitatiewe onderhoude met vlugtelinge en plaaslike inwoners van Kaapstad behels het.
Sy het tegelyk ŉ diversiteitsbewustheidseminaar by iNCUDISA gekoördineer en oor die onderwerp “ras" klasgegee (dit het ras, xenofobie en die bruin identiteit ingesluit).
“Ek het begin smag na ŉ benadering wat teorie en praktyk verbind; en het gevind die fasilitering van werksessies oor interkulturele kommunikasie, diversiteit en inklusiwiteit en die opleiding van leiers en studente om fasiliteerders te word, het my passie as ŉ agent vir verandering laat vlamvat.
“Daarna was ek aan die spits van ADAPT, ŉ inisiatief van die UK se Transformasiedienskantoor, wat behels het om UK-personeel by interkulturele kommunikasie- en leierskapwerksessies betrokke te kry. In ŉ parallelle program het ons ŉ groep studente van verskillende vakrigtings opgelei om dieselfde werksessies onder UK-studente aan te bied."
Die nuwe Bestuurder: Studentesake het ŉ avontuurlustige streep en het die afgelope paar jaar elke jaar iets gedoen wat haar bang maak, insluitende skermsweef. “Ek skryf ook so ŉ bietjie poësie, en geniet joga en meditasie, kunsflieks en kunsuitstallings. En ek sal met die geringste verskoning ŉ padreis aanpak."
Wat wil sy by die FGGW bereik? “Kohesie en inklusiwiteit. Dit word bereik deur studente-steundienste in lyn te bring, met inbegrip van Studentesake oor kampusse heen, die kantoor van die Adjunkregistrateur en ander sleutelbelangegroepe. Dit word ook bereik deur die samesnoering van steundienste, insluitende die studenteleierkorps en fakulteit-, bestuurs- en studentesteunpersoneel.
“Dit het ten doel om studentesteundienste op ŉ manier te bevorder wat waardigheid, bemagtiging en respek vir álle studente bied."